TARYBOS SPRENDIMAS
2009 m. balandžio 27 d.
kuriuo pagal Sutarties 104 straipsnio 8 dalį nustatoma, ar Jungtinė Karalystė ėmėsi veiksmingų priemonių atsižvelgdama į 2008 m. liepos 8 d. Tarybos rekomendaciją pagal Sutarties 104 straipsnio 7 dalį
(2009/409/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 104 straipsnio 8 dalį,
atsižvelgdama į Komisijos rekomendaciją,
kadangi:
(1)
Pagal Sutarties 104 straipsnį valstybės narės turi vengti perviršinio valdžios sektoriaus deficito.
(2)
Pagal Protokolo dėl tam tikrų su Jungtine Didžiosios Britanijos ir Šiaurės Airijos Karalyste susijusių nuostatų 5 punktą Sutarties 104 straipsnio 1 dalyje numatytas įpareigojimas vengti perviršinio valdžios sektoriaus deficito Jungtinei Karalystei netaikomas, nebent ji pereitų prie trečiojo Ekonominės ir pinigų sąjungos kūrimo etapo (1). Antrajame Ekonominės ir pinigų sąjungos kūrimo etape Jungtinė Karalystė turi stengtis vengti perviršinio deficito pagal Sutarties 116 straipsnio 4 dalį.
(3)
Stabilumo ir augimo pakto pagrindinis tikslas yra patikimi valstybės finansai - priemonė sudaryti geresnes sąlygas kainų stabilumui ir dideliam tvariam augimui, leidžiančiam kurti naujas darbo vietas. Stabilumo ir augimo pakto dalis - 1997 m. liepos 7 d. Tarybos reglamentas (EB) Nr. 1467/97 dėl perviršinio deficito procedūros įgyvendinimo paspartinimo ir paaiškinimo (2), kuris priimtas siekiant kuo greičiau ištaisyti perviršinį valdžios sektoriaus deficitą.
(4)
2005 m. Stabilumo ir augimo pakto reforma buvo siekiama stiprinti jo efektyvumą, ekonominius pagrindus ir užtikrinti valstybės finansų ilgalaikį tvarumą. Ja buvo siekiama užtikrinti, kad visuose perviršinio deficito procedūros (PDP) etapuose būtų visų pirma visiškai atsižvelgta į ekonomikos ir biudžeto aplinkybes. Todėl Stabilumo ir augimo paktas yra sistema, kuria remiama Vyriausybės politika greitai sugrįžti prie patikimos biudžeto būklės atsižvelgiant į ekonominę padėtį.
(5)
Sprendimu 2008/713/EB pagal 104 straipsnio 6 dalį Taryba nusprendė, kad Jungtinėje Karalystėje susidarė perviršinis deficitas (3).
(6)
Pagal Sutarties 104 straipsnio 7 dalį ir Reglamento (EB) Nr. 1467/97 3 straipsnio 4 dalį 2008 m. liepos 8 d. Taryba, remdamasi Komisijos rekomendacija, taip pat priėmė rekomendaciją (4) JK valdžios institucijoms, kurioje jos raginamos ištaisyti perviršinį deficitą kuo greičiau, ne vėliau kaip 2009-2010 finansiniais metais, patikimai ir nuosekliai mažindamos valdžios sektoriaus deficitą, kad jis būtų mažesnis kaip 3 % BVP. Tuo tikslu Taryba valdžios institucijoms rekomendavo 2009-2010 m. užtikrinti bent 0,5 % BVP struktūrinį pagerinimą ir nustatė 2008 m. sausio 8 d. terminą JK Vyriausybei imtis veiksmingų priemonių.
(7)
Įvertinus Jungtinės Karalystės veiksmus, kurių imtasi atsižvelgiant į Tarybos rekomendaciją pagal 104 straipsnio 7 dalį, kad ne vėliau kaip 2009-2010 m. būtų ištaisytas perviršinis deficitas, daromos šios išvados:
a)
2008 m. liepos mėn. pateikus Tarybos rekomendaciją pagal 104 straipsnio 7 dalį, JK valdžios institucijos pranešė apie papildomas deficitą didinančias diskrecines priemones. 2008 m. liepos 16 d. Vyriausybė pranešė atidedanti su infliacija susijusį kuro akcizo didinimą, kuris turėjo būti įgyvendintas 2008 m. spalio mėn., tai pagal skaičiavimus sudaro 0,05 % BVP prarastų pajamų 2008-2009 m. 2008 m. rugsėjo mėn. įvestos papildomos deficitą didinančios priemonės, kurios 2009-2010 m. sudaro 0,1 % BVP, be kita ko, didinant išlaidas būstui;
b)
2008 m. lapkričio 24 d. Vyriausybė pateikė 2008 m. išankstinio biudžeto ataskaitą (IBA). Iš dalies dėl netikėtai didelių neigiamų pasaulinės finansų krizės, prasidėjusios 2007 m. rudenį, pasekmių, IBA smarkiai sumažintos vidutinės trukmės makroekonominės projekcijos. Atsižvelgdama į makroekonomines aplinkybes, Vyriausybė paskelbė apie dar laisvesnę diskrecinę fiskalinę politiką, kuria siekiama paremti ekonomiką, - šios priemonės 2008-2009 m. sudarys maždaug 0,5 % BVP, o 2009-2010 m. - maždaug 1,0 % BVP. Šios priemonės, be kita ko, yra laikinas standartinio PVM tarifo sumažinimas, kuris sudaro maždaug pusę skatinamųjų priemonių paketo, ir investicinių išlaidų paankstinimas;
c)
apskritai skatinamosios priemonės atitiko Europos ekonomikos atkūrimo plane (EEAP), kuriam 2008 m. gruodžio 11 d. pritarė Europos Vadovų Taryba, numatytas priemones;
d)
2008 m. gruodžio 18 d. Komisijai pateiktoje 2008 m. atnaujintoje JK konvergencijos programoje pateiktos makroekonominės ir fiskalinės projekcijos visiškai atitiko 2008 m. IBA pateiktas projekcijas, ir numatyta, kad deficito rodiklis 2009-2010 m. dar labiau padidės iki 8,2 % BVP. Didžioji dalis valstybės finansų prognozių pablogėjimo 2009-2010 m. per ankstesnius metus priklauso nuo dviejų tarpusavyje iš dalies susijusių veiksnių: pirma, bendro BVP dydžio sumažėjimo ir, antra, daug prarastų mokestinių pajamų iš dviejų iki šiol buvusių pagrindinių šaltinių, t. y. finansų sektoriaus ir būsto rinkos. Nepaisant to, maždaug trečdalis programoje numatomo deficito padidėjimo 2009-2010 m. priklauso nuo priimtų fiskalinių skatinamųjų priemonių;
e)
2008 m. konvergencijos programoje taip pat numatoma, kad valdžios sektoriaus skola 2009-2010 m. bus maždaug 60 % BVP, t. y. kur kas didesnis rodiklis nei beveik 46 %, kaip JK valdžios institucijos buvo numačiusios 2008 m. kovo mėn.;
f)
Komisijos tarnybų 2009 m. sausio mėn. tarpinėje prognozėje numatoma, kad deficitas 2009-2010 m. bus 9,5 % BVP, t. y. 1,25 procentinio punkto didesnis negu konvergencijos programoje, pirmiausia dėl Komisijos tarnybų 2009 m. sausio mėn. prognozėje numatomų daug blogesnių makroekonominių aplinkybių, o prognozuojamas nominaliojo BVP rodiklis maždaug 5 % mažesnis. Tuo tarpu valstybės finansų duomenys, paskelbti parengus Komisijos tarnybų 2009 m. sausio mėn. tarpinę prognozę, rodo, kad galutinis valstybės finansų būklės rodiklis 2008-2009 m. gali būti blogesnis nei numatoma.
(8)
Todėl daroma išvada, kad atsižvelgdamos į laipsniškai blogėjančias ekonomines sąlygas, JK valdžios institucijos nuo 2008 m. liepos mėn. įgyvendino papildomas deficitą didinančias diskrecines priemones laikydamosi Europos ekonomikos atkūrimo plano (EEAP). Bendras didelio ekonomikos nuosmukio ir JK valdžios institucijų priimtų skatinamųjų priemonių poveikis lėmė esminį JK biudžeto būklės, numatomos 2009-2010 m., pablogėjimą,
PRIĖMĖ ŠĮ SPRENDIMĄ:
1 straipsnis
Jungtinė Karalystė nesiėmė priemonių atsižvelgdama į 2008 m. liepos 8 d. Tarybos rekomendaciją per toje rekomendacijoje nustatytą laikotarpį.
2 straipsnis
Šis sprendimas skirtas Jungtinei Didžiosios Britanijos ir Šiaurės Airijos Karalystei.
Priimta Liuksemburge 2009 m. balandžio 27 d.